ग्वार चोरी गैंग से अब बीकानेर पुलिस करेगी पूछताछ, काेर्ट में पेशी आज
श्रीगंगानगर| ग्वारचोरी और डकैती सहित कई अन्य वारदातों में लिप्त 13 लोगों की गैंग से अब बीकानेर पुलिस भी पूछताछ करेगी। आरोपियों ने बीकानेर के नोखा में चोरी की वारदात को अंजाम देने की बात कबूली है। वहीं आरोपियों की निशानदेही पर पुलिस ने ग्वार बरामद किया है।
मामले की जांच कर रहे रिको पुलिस चौकी प्रभारी एसआई बलवंतसिंह ने बताया कि नितिन पुत्र श्यामलाल अग्रवाल ने बीती 21 जनवरी को 87 थैले ग्वार चोरी के आरोप में अज्ञात के खिलाफ मुकदमा दर्ज कराया था। इस मामले को देखते हुए गैंग से पूछताछ की गई। आरोपियों की निशानदेही पर चोरी का करीब 30 क्विंटल ग्वार बरामद किया। शनिवार को आरोपियों की रिमांड अवधि समाप्त होने पर उन्हें कोर्ट में पेश किया जाएगा। गौरतलब है कि विगत 20 जनवरी को सदर थाना पुलिस ने अंतरराज्यीय गिरोह का पर्दाफाश करते हुए राजकुमार, बबलू, ओमप्रकाश, राजू, विनोद, सरजीतसिंह, राजेंद्र, हंसराज, रामचंद्र, अजय, महेंद्र, विक्की और कृष्ण को गिरफ्तार किया था।
hin_Deva hin_Deva hin_Deva